ኢንዱስትሪና የግሉ ዘርፍ የቀጣዩ የዕድገትና ትራንስፎርሜሽን ዕቅድ ዋነኛ አንቀሳቃሽ ሞተሮች ይሆናሉ
በአዲስ አበባ  የአፍሪካ ኢንቨስትመንት ፎረም እየተካሄደ ነው፡፡ፎረሙን በንግግር የከፈቱት ጠቅላይ ሚኒስትር ኃይለማርያም እንዳሉት ኢትዮጵያ በዘረጋችው ሁሉን አቀፍ የልማት ፖሊሲ የዜጎችን የኑሮ ሁኔታ ለማሻሻል ጥረት ስታደርግ ቆይታለች።አገሪቱ ባለፉት 12 ዓመታት ባለሁለት አኃዝ የኢኮኖሚ ዕድገት ማስመዝገብ የቻለች መሆኗንና ኢኮኖሚዋንም በሶስት ዕጥፍ ማሳደግ መቻሏን ነው የተናገሩት።በዚህም የድህነት መጠን በፈረንጆች ዓመት 2000 ከነበረበት 44 በመቶ ወደ 23 በመቶ ማውረዷን፣ የዜጎቿን የኑሮ ሁኔታንም በእጅጉ ማሻሻሏንና አብዛኛውን የሚሊኒየም የልማት ግቦች በማሳካት ከፍተኛ እመርታ ማሳየቷንም ተናግረዋል።ኢትዮጵያ በ2025 መካከለኛ ገቢ ካላቸው አገራት ተርታ ለመሰለፍ ራዕይ እንዳላት የጠቆሙት ጠቅላይ ሚኒስትሩ ይህ ራዕይ እንደሚሳካም ባለፉት አምስት ዓመታት በተገበረችው የመጀመሪያው የዕድገትና ትራንስፎርሜሽን ዕቅድ የተገኘው ውጤት አመላካች ነው ብለዋል።ከቀጣዩ በጀት ዓመት ጀምሮ በሚተገበረው ሁለተኛው የዕድገትና ትራንስፎርሜሽን ዕቅድ ዘመን ኢኮኖሚውን ወደ ኢንዱስትሪ መር ለማሸጋገር ግብ ተጥሏል።በዕቅዱ ኢንዱስትሪውና የግሉ ዘርፍ ዋነኛ የዕድገቱ አንቀሳቃሽ ሞተሮች እንዲሆኑ ግብ መጣሉንም ነው ጠቅላይ ሚኒስትሩ ያብራሩት።ዕቅዱ ግቡን እንዲመታም መንግስት የኢንዱስትሪውንና የግል ባለሃብቱን ተግዳሮቶች በመለየት ለመፍታት በቁርጠኝነት እየሰራ ነው ብለዋል።በቀጣይም አገሪቱ ለውጭም ሆነ ለአገር ውስጥ ባለሃብቶች መዋዕለነዋይ ማፍሰሻ ምቹ መሆኗን ማረጋገጥ ያስፈልጋል ያሉት አቶ ኃይለማርያም ለማኑፋክቸሪንግ ዘርፉ ትኩረት በመስጠት የኢንዱስትሪ ዞኖችን የማልማቱ ሥራ ተጠናክሮ ይቀጥላል ብለዋል።ከዚህ ባለፈም የብድር አቀርቦትን ማመቻቸት፣ የግብር ስርዓቱን ማዘመን፣ የኢንቨስትመንት መነሻ ሁኔታዎችን ማሻሻልና የኤሌክትሪክ ኃይል አቅርቦትን አስተማማኝ ማድረግ ትኩረት የሚሰጣቸው ጉዳዮች መሆናቸውንም ነው የተናገሩት።ባለፉት 10 ዓመታት የቻይናና አፍሪካ የንግድና ኢንቨስትመን ግንኙነት በእጅጉ ማደጉን የጠቆሙት ጠቅላይ ሚኒስትር ኃይለማርያም ወደ አፍሪካ የሚገባው የቻይና ቀጥታ ኢንቨስትመንት በዓለም ላይ ካለው አጠቃላይ ኢንቨስትመንት የ5 በመቶ ድርሻ መያዙንም ተናግረዋል።በአሁን ወቅትም ከ2 ሺህ 200 በላይ የቻይና ኩባንያዎች በአፍሪካ የኢንቨስትመንት መስክ ተሰማርተው ይገኛሉ።ይህም ለአህጉሪቱ ኢኮኖሚያዊ ዕድገት ከፍተኛ አስተዋጽኦ አበርክቷል፤ በርካታ የሥራ ዕድል እንዲፈጠርም አስችሏል ብለዋል።በ2012 በኢትዮጵያ ሥራ የጀመረውና በዓመት ሁለት ሚሊዮን ጥንድ ጫማዎችን የማምረት አቅም ያለው ሁጂያን የጫማ ፋብሪካ ለ3 ሺህ 500 ዜጎች የሥራ ዕድል የፈጠረና ሥራ በጀመረበት ዓመት ትርፋማ መሆኑን በማሳያነት አንስተዋል።እንደ ጆርጅ ሹ ያሉ ሌሎች መሰል ኩባንያዎችም የራሳቸውን የኢንዱስትሪ መንደር በመክፈት የአገሪቱን ኢንዱስትሪ ወደ ተሻለ ደረጃ ለማሳደግና ራሳቸውም ተጠቃሚ ለመሆን እየተንቀሳቀሱ መሆኑንም ነው የተናገሩት።ለሁለት ቀናት የሚቆየው ይህ ፎረም በኢትዮጵያ መንግስት፣ በቻይና የልማት ባንክ፣ በመንግስታቱ ድርጅት የኢንዱስትሪ ልማት ድርጅት፣ በዓለም ባንክ እና በቻይና አፍሪካ ልማት ፈንድ ትብብር የተዘጋጀ ነው።“በአፍሪካ መዋዕለ ነዋይን ማፍሰስ” የሚል ስያሜ የተሰጠው ይህ ፎረም በአህጉሪቱ የኢንዱስትራላይዜሽን እና የማኑፋክቸሪንግ ዘርፍ የወደፊት አቅጣጫዎች፣ በኢንዱስትሪ መንደሮች፣ በግል ዘርፍ ተሳትፎ፣ በመሰረተ ልማትና በንግድ አሰራር ሂደቶች ላይ እየመከረ ነው።(ኢዜአ)